題裴晉公女几山刻石詩後
作者：白居易
朝代：唐

paragraphs: 何處畫功業，何處題詩篇？
麒麟高閣上，女几小山前。
爾後多少時，四朝二十年。
賊骨化爲土，賊壘犂爲田。
一從賊壘平，陳蔡民晏然。
騾軍成牛戶，鬼火變人煙。
生子已嫁娶，種桑亦絲緜。
皆云公之德，欲報無由緣。
公今在何處，守都鎮三川。
舊宅留永樂，新居開集賢。
公今在何官，被衮珥貂蟬。
戰袍破猶在，髀肉生欲圓。
襟懷轉蕭灑，氣力彌精堅。
登山不拄杖，上馬能掉鞭。
利澤浸入池，福降昇自天。
昔號天下將，今稱地上仙。
勿追赤松遊，勿拍洪崖肩。
商山有遺老，可以奉周旋。